Szám: MT/………………./2020.

Előterjesztés címe: A nem közművel összegyűjtött háztartási szennyvíz begyűjtésére vonatkozó helyi közszolgáltatásról

Előterjesztés tartalomjegyzéke:

Szöveges előterjesztés

Rendelet tervezet

Előterjesztést tárgyalja/testület: Mátraterenye Község Önkormányzatának képviselő-testülete

Előterjesztést tárgyaló testületi ülés időpontja: 2020. március

Előterjesztő: Urbányi Edina jegyző

Előterjesztést összeállította: Urbányi Edina jegyző

Döntési javaslat formája RENDELET

Döntés /szavazás típusa Minősített többség

**Tisztelt Képviselőtestület!**

A vízgazdálkodásról szóló 1995. évi LVII. törvény (a továbbiakban: Vgt.) IX/A. Fejezete tartalmazza a nem közművel összegyűjtött háztartási szennyvíz begyűjtésére vonatkozó közszolgáltatás szabályait. A 44/B. § és a 44/C. § (1) bekezdése kimondja, hogy

- az ingatlan tulajdonosa, vagyonkezelője vagy egyéb jogcímen használója köteles az ingatlanán keletkező, közüzemi csatornahálózatba vagy a helyben való, engedélyezett módon történő tisztítás után befogadóba nem vezetett háztartási szennyvizet a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló kormányrendeletben meghatározott módon gyűjteni, továbbá az annak begyűjtésére feljogosított közszolgáltatónak átadni, illetve

- a települési önkormányzat vagy azok társulása kötelezően ellátandó közszolgáltatásként a közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után befogadóba nem vezetett háztartási szennyvíz begyűjtésére közszolgáltatást (a továbbiakban: közszolgáltatás) szervez és tart fenn.

A Vgt. 44/C. § (2) bekezdése alapján a települési önkormányzat képviselő testületének rendeletben kell megállapítania

a) a közszolgáltatás tartalmát,

b) a közszolgáltatással ellátott területet,

c) a közszolgáltató megnevezését,

d) az ártalmatlanítás céljából történő átadási helyet,

e) az ingatlan tulajdonosok kötelezettségeit, valamint

f) a díj mértékét.

A rendeletalkotási felhatalmazást a nem közművel összegyűjtött háztartási szennyvíz tekintetében a Vgt. 45. § (6) bekezdése tartalmazza.

A fentiek után kérem a Tisztelt Képviselő-testületet az előterjesztés megtárgyalására és a csatolt rendelet tervezet elfogadására.

Mátraterenye, 2020. március

Urbányi Edina

jegyző

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

(2) A hatásvizsgálat során vizsgálni kell

***a) a tervezett jogszabály valamennyi jelentősnek ítélt hatását, különösen***

***aa) társadalmi, gazdasági, költségvetési hatásait,***

***ab) környezeti és egészségi következményeit,***

***ac) adminisztratív terheket befolyásoló hatásait, valamint***

***b) a jogszabály megalkotásának szükségességét, a jogalkotás elmaradásának várható következményeit, és***

***c) a jogszabály alkalmazásához szükséges személyi, szervezeti, tárgyi és pénzügyi feltételeket”.***

A nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló rendelet tervezetben (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

***a) A tervezett jogszabály valamennyi jelentősnek ítélt hatása***

***aa) A jogszabály társadalmi, gazdasági, költségvetési hatásai***

A nem közművel összegyűjtött háztartási szennyvíz begyűjtésére vonatkozó közszolgáltatást a vizek védelme, hasznosítása, kártételeinek elhárítása a környezet és természetvédelmi követelmények figyelembe vételével kell ellátni. A nem közművel összegyűjtött háztartási szennyvíz begyűjtésére vonatkozó közszolgáltatás kötelező jellege növeli a háztartások kiadásait, ugyanakkor állampolgári kötelesség is, hogy a háztartásoknál keletkező szennyvíz ne terhelje a környezetet.

A lakosság számára a rendelet bevezetése a közszolgáltatás díjának bevezetését vonja maga után. A közszolgáltatási díj beszedésére a közszolgáltató jogosult, az ő bevételét képezi.

***ab) A jogszabály környezeti és egészségi következményei***

A nem közművel összegyűjtött szennyvíz gyűjtése szabályozott körülmények között ellenőrzötten történik csökkentve ezzel a környezeti terheket. A nem közművel összegyűjtött háztartási szennyvíz begyűjtésére vonatkozó közszolgáltatás igénybe vétele, a település lakói számára élhetőbb, tisztább környezetet biztosít. Ezáltal csökken a környezet terhelése, a környezeti ártalmak mérséklődnek.

A rendeletnek egészségügyi következményei nincsenek.

***ac) A jogszabály adminisztratív terheket befolyásoló hatásai***

A Tervezet elfogadásának adminisztratív terheket befolyásoló hatásai nincsenek.

***b) A jogszabály megalkotásának szükségessége, a jogalkotás elmaradásának várható következményei***

A jogszabály megalkotását a vízgazdálkodásról szóló 1995. évi LVII. törvény 45. § (6) bekezdése kötelezővé teszi a települési önkormányzatok részére. Ennek elmaradása jogszabálysértést eredményez. A rendelet elmaradásának következménye: törvényességi észrevételt tehet a Kormányhivatal.

***c) A jogszabály alkalmazásához szükséges személyi, szervezeti, tárgyi és pénzügyi feltételek***

A Tervezet elfogadása esetén a rendelet alkalmazása többlet személyi, szervezeti, tárgyi és pénzügyi feltételt nem igényel.

1. **Általános indokolás**

A nem közművel összegyűjtött háztartási szennyvíz begyűjtésére vonatkozó közszolgáltatás 2013. január 1-jétől már nem a hulladékgazdálkodás, hanem a vízgazdálkodás szabályozási körébe tartozik, a vízgazdálkodásról szóló 1995. évi LVII. törvény (a továbbiakban: Vgtv.) IX/A. fejezetében foglaltak szerint.

A Vgtv. 45. § (6) bekezdése adja meg a felhatalmazást a települési önkormányzat Képviselőtestülete számára, hogy a törvény 44/C. § (2) bekezdésében meghatározottakat rendeletben szabályozza.

A jogalkotásról szóló 2010. évi CXXX. törvény (továbbiakban: Jat.) 5. § (4) bekezdése szerint, a felhatalmazás jogosultja a jogszabályt köteles megalkotni, feltéve, hogy a felhatalmazást adó jogszabályból kifejezetten más nem következik.

Mátraterenye Község Önkormányzata A nem közművel összegyűjtött háztartási szennyvíz begyűjtésére vonatkozó helyi közszolgáltatásról szóló rendelete a vízgazdálkodásról szóló 1995. évi LVII. törvény rendelkezéseinek megfelelőn került megalkotásra. A rendelet megalkotásával az önkormányzat jogszabályi kötelezettségének tesz eleget, és meghatározza a közszolgáltatás kereteit.

Magyarország gazdasági stabilitásáról szóló 2011.évi CXCIV. törvény 32.§-a alapján: „fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.” Hivatkozott jogszabálynak való megfelelésről a rendelet-tervezet 10. §-a rendelkezik.

1. **Részletes indokolás**

**1.§.hoz**

A rendelet célját határozza meg.

**2.§-hoz**

A rendelet hatályát állapítja meg.

**3.§-hoz**

A nem közművel összegyűjtött háztartási szennyvíz begyűjtését végző közszolgáltató kijelölését és az ártalmatlanító hely megnevezését foglalja magába.

**4.§-hoz**

A közszolgáltatás ellátásának rendjét és módját taglalja.

**5.§-hoz**

A közszolgáltatás teljesítésére vonatkozó szerződés egyes tartalmi elemeit tartalmazza.

**6.§-hoz**

A közszolgáltató jogait és kötelezettségeit nevesíti.

**7.§-hoz**

Az ingatlantulajdonos jogait és kötelezettségeit részletezi.

**8.§-hoz**

A közszolgáltatás díjáról rendelkezik.

**9.§-hoz**

A személyes adatok kezelésére vonatkozó rendelkezéseket tartalmazza.

**10.§-hoz**

A záró rendelkezést tartalmazza.